**(In)suficiență lirică**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi s-au stricat clepsidrele din fașă

Și trec anarhic fără vreun reper

Pe plaja goală, numai în cămașă,

Caut căluți de mare în eter,

Pe frâie să le coasem diamante,

Cu jar din palmă să-i hrănim, absint

Să le turnăm în sânge, merg andante

Și parcă nu mai ies din labirint,

C-aș vrea să zboare timpul dintr-o dată

Să numai fie ieri, nici azi, doar noi

Și dragostea un vis ce se dilată

Că tot n-ajunge pentru amândoi.

- Am rătăcit potecile pe care

Mergeam cândva spre plaje sidefii,

Ne-om fi pierdut din pură întâmplare

Să ne-ntâlnim, la fel, în poezii.

Ne-au separat furtuni şi valuri ‘nalte

Ne-au dus pe alte ţărmuri, dar destul

E timpul când prin toate celelalte

M-am risipit... Al stelelor recul

Ne-a aruncat la antipozii lumii,

Tu Alfa, eu Omega şi de-atunci

Scriem poveşti pe trupul nud al lumii

Ca Moise pe o tablă cu porunci.

Ioan Grigoraș Liliana Trif